KIRJALLINEN KYSYMYS P-1378/00

esittäjä(t): Reinhold Messner (Verts/ALE) komissiolle

(27. huhtikuuta 2000)

Aihe: Astin ja Cuneon välinen moottoritie

Näyttää siltä, että Italian hallitus aikoo aloittaa Astin ja Cuneon välisen moottoritien rakennustyöt Piemontessa ja uudistaa ilman julkista tarjouskilpailua Satapin (Torinon ja Piacenzan välisestä moottoritiestä vastaava yhtiö) toimiluvan. Satapilla on toimilupa myös Asti-Cuneo osuudelle. Hallitus on lisäksi hyväksynyt 19 sopimusta asianomaisten toimiluvanhaltijoiden kanssa 19 eri päätöksellä. Italian tilintarkastustuomioistuin, joka on hyväksynyt Anasin (teistä vastaava valtion virasto) ja kyseisten yritysten välisestä yhdeksästätoista sopimuksesta seitsemän, ei ole vielä ottanut kantaa Satapin toimiluvan jatkamiseen. Syyskuussa 1999 tuomioistuimen Anasin valvojaksi valtuuttama neuvonantaja lähetti Italian hallitukselle kirjeen, jossa väitetään, että hallituksen vuonna 1991 Satapille antama toimilupa olisi laiton, koska se on syntynyt yksityisten neuvottelujen tuloksena, vaikka direktiivi 89/440(1), jossa edellytetään julkista tarjouskilpailua EU:ssa, oli jo voimassa.

Sitä paitsi ympäristöministeriön ympäristövaikutusten arviointikomitea antoi vuonna 1993 Asti-Cuneo-hankkeesta kielteisen lausunnon, joka peruttiin sittemmin ministerineuvoston päätöksellä vuosina 1994 ja 1999, jolloin suunnitelmaa oli muutettu ilman uutta ympäristövaikutusten arviointia. Suunnitelmaa ei myöskään julkaistu uudelleen, joten kansalaisilla, joita asia koskee, ei ollut mahdollisuutta esittää siihen huomautuksia.

Lazion hallintotuomioistuimeen on valitettu Astin ja Cuneon välisestä moottoritiestä Massimi-Cuneon osuutta koskevan suunnitelman osalta. Käynnissä on myös Satapin tilejä koskeva rikostutkinta; yhtiön taloudenhoidosta vastaaviin henkilöihin kohdistuneiden petosepäilyjen takia on jätetty 33 tutkintapyyntöä.

Eikö Satapin toimiluvan jatkaminen ilman julkista tarjouskilpailua ole komission mielestä yhteisön lainsäädännön, erityisesti direktiivien 92/50/ETY(2), 93/36/ETY(3) ja 93/37/ETY(4), vastaista? Eikö se ole myös sopimatonta, kun kyseisen italialaisen yrityksen tapauksessa on käynnistetty rikostutkinta? Eikö komission mielestä uudesta suunnitelmasta pitäisi tehdä ympäristövaikutusarviota?

(1) EYVL L 210, 21.7.1989, s. 1.

(2) EYVL L 209, 24.7.1992, s. 1.

(3) EYVL L 199, 9.8.1993, s. 1.

(4) EYVL L 199, 9.8.1993, s. 54.

Frederik Bolkesteinin komission puolesta antama vastaus

(29. toukokuuta 2000)

Komissio aikoo pyytää Italian viranomaisilta kaikki tarvittavat tiedot sen arvioimiseksi, onko arvoisan parlamentin jäsenen mainitsemissa Astin ja Cuneon välisen uuden moottoritien rakentamisessa ja Satap-yhtiön toimiluvan jatkamisessa noudatettu julkisia hankintoja koskevaa yhteisön lainsäädäntöä. Mikäli näistä tiedoista päätellään, että käytetty menettely ei ole yhteisön lainsäädännön mukainen, komissio voi aloittaa EY:n perustamissopimuksen 226 artiklassa (ent. 169 artiklassa) määrätyn rikkomisesta johtuvan menettelyn.

Tätä kysymystä, kuten muitakin kysyjän mainitsemia toimilupia koskevia kysymyksiä, on kuitenkin käsiteltävä yleisemmällä tasolla ottaen huomioon kaikkien jäsenvaltioiden moottoriteihin liittyvät toimiluvat, joita komissio tarkastelee parhaillaan.

Italian viranomaiset ovat jo toimittaneet komissiolle tietoja toimilupien jatkamisen yleisestä sääntelykehyksestä. Lokakuun 20. päivänä 1998 tehdyn ministeriön päätöksen nro 283 mukaan toimilupia voidaan jatkaa vain, jos ratkaistaan sopimalla sellaisesta hintojen jäädyttämisestä johtuva riita-asia, jonka perusteella toimiluvan haltijoilla olisi oikeus saada korvauksia. Ministeriön päätöksen mukaisesti moottoritien toimiluvan haltijalla on lisäksi lakiin ja kuhunkin sopimukseen perustuva velvollisuus tehdä kaikki töihin liittyvät sopimukset julkisia hankintoja koskevien yhteisön sääntöjen mukaisesti ja teettää vähintään 40 % töistä muilla osapuolilla.

Komissio tarkastelee parhaillaan edellä mainittuja tietoja ja muista jäsenvaltioista tulleita tietoja, jotta se voisi laatia yhtenäisen moottoriteiden toimilupia koskevan lausunnon ottaen huomioon asian huomattavat taloudelliset ja sosiaaliset vaikutukset.

Kysyjän antamien tietojen perusteella komissio ei voi ottaa kantaa ympäristövaikutusten arviointiin. Jos muutettuun Astin ja Cuneon välisen moottoritien rakennushankkeeseen on tehty olennaiset alkuperäisessä ympäristövaikutusten arvioinnissa vaaditut muutokset ja hanke on hyväksytty, siitä ei välttämättä tarvitse tehdä uutta ympäristövaikutusten arviointia. Arvoisaa parlamentin jäsentä pyydetään ystävällisesti antamaan lisätietoja asiasta, jotta komissio voi tarkastella tapausta.